ผู้นำอาเซียน นัดถกประเด็นวิกฤตเมียนมา 24 เม.ย.นี้ นายกฯ ส่ง “ดอน” เป็นตัวแทนร่วมหารือ
ผู้นำอาเซียน นัดถกประเด็นวิกฤตเมียนมา 24 เม.ย.นี้ นายกฯ ส่ง “ดอน” เป็นตัวแทนร่วมหารือ 
ผู้นำอาเซียน นัดถกประเด็นวิกฤตเมียนมา 24 เม.ย.นี้ นายกฯ ส่ง “ดอน” เป็นตัวแทนร่วมหารือ
20 เม.ย. 2564

สำนักเลขาธิการอาเซียนประกาศในวันนี้ (20 เม.ย.64) ว่า จะมีการจัดประชุมสุดยอดผู้นำสมาคมประชาชาติเอเชียตะวันออกเฉียงใต้ (อาเซียน) ที่กรุงจาการ์ตา ประเทศอินโดนีเซียในวันเสาร์ที่ 24 เม.ย.นี้ เพื่อให้ผู้นำอาเซียนได้พบปะและพูดคุยกันถึงประเด็นรัฐประหารในเมียนมา ซึ่งขณะนี้สำนักเลขาธิการยังไม่ได้ระบุว่ามีประเทศใดจะเข้าร่วมการประชุมครั้งนี้บ้าง อย่างไรก็ดี กระทรวงการต่างประเทศของไทยได้เปิดเผยเมื่อวันที่ 17 เม.ย.ที่ผ่านมาว่า นายพลมิน อ่อง หล่าย หัวหน้าคณะรัฐประหารและผู้บัญชาการกองทัพเมียนมาจะเข้าร่วมการประชุมด้วย ทั้งนี้กลุ่มอาเซียนมีสมาชิกทั้งหมด 10 ประเทศ ได้แก่ บรูไน กัมพูชา อินโดนีเซีย ลาว มาเลเซีย เมียนมา ฟิลิปปินส์ สิงคโปร์ ไทย และเวียดนาม
สำหรับการประชุมเฉพาะกิจของประเทศสมาชิกอาเซียนในครั้งนี้ จัดขึ้นเพื่อเปิดโอกาสให้ผู้นำประเทศต่างๆ ได้หารือกันเกี่ยวกับสถานการณ์ในเมียนมา ที่ยังคงมีการรวมตัวประท้วงต่อต้านรัฐประหารอย่างต่อเนื่อง รวมถึงการที่กองทัพเมียนมาใช้ความรุนแรงในการปราบปรามผู้ประท้วง
โดยประเทศสมาชิกอาเซียนต่างคาดหวังว่าจะสามารถหาทางออกโดยสันติให้กับวิกฤตการณ์ในเมียนมาได้โดยเร็ว ท่ามกลางเสียงประณามกองทัพเมียนมาที่สังหารประชาชนจำนวนหลายร้อยรายหลังออกมาชุมนุมเพื่อเรียกร้องประชาธิปไตยและขอให้ปล่อยตัวนางออง ซาน ซูจี ผู้นำรัฐบาลพลเรือนเมียนมาที่ถูกยึดอำนาจ
ด้านสมาคมช่วยเหลือนักโทษการเมือง (AAPP) ซึ่งเป็นองค์กรเคลื่อนไหวด้านสิทธิมนุษยชนในไทยและเมียนมาเปิดเผยว่า กองกำลังรักษาความมั่นคงของเมียนมาได้สังหารประชาชนไปแล้ว 738 คน (ข้อมูล ณ วันที่ 19 เม.ย.) นับตั้งแต่เกิดเหตุรัฐประหารเมื่อวันที่ 1 ก.พ.ที่ผ่านมา
ขณะที่พล.อ.ประยุทธ์ จันทร์โอชา นายกรัฐมนตรี และรมว.กลาโหม กล่าวถึงการประชุมสุดยอดผู้นำอาเซียน ที่กรุงจาการ์ตา ประเทศอินโดนีเซีย ในวันที่ 24 เม.ย.นี้ว่า ไม่ได้เดินทางไปเข้าร่วมประชุมด้วยตัวเอง แต่มอบหมายให้นายดอน ปรมัตถ์วินัย รองนายกรัฐมนตรี และ รมว.ต่างประเทศ เป็นตัวแทนประเทศไทยเข้าร่วมประชุม ซึ่งหลายประเทศได้ส่งรมว.ต่างประเทศเข้าร่วมเช่นกัน
ส่วนสถานการณ์ในเมียนมาเป็นเรื่องที่สลับซับซ้อน จึงไม่ขอแสดงความคิดเห็น แต่ยืนยันว่ารัฐบาลได้ดำเนินการในหลายช่องทางเพื่อหวังว่าสถานการณ์จะสงบโดยเร็วที่สุดในฐานะประเทศอาเซียนด้วยกัน